ИЗБОРНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ

Одлуком Изборног већа Филозофског факултета у Београду од 22.02.2024. године изабрани смо у Комисију за припрему извештаја о кандидатима који су се пријавили на конкурс за радно место једног АСИСТЕНТА за ужу научну област Дидактика са методиком, са 70% пуног радног времена, на одређено време од три године, за рад у Центру за образовање наставника, Одељење за педагогију и андрагогију (поновни избор).

На конкурс објављен у Огласним новинама Националне службе за запошљавање „Послови“ 06.03.2024. године пријавио се један кандидат – Лука Николић, мастер педагогије и студент докторских студија педагогије.

Након што смо проучили конкурсни материјал, подносимо Већу следећи

И З В Е Ш Т А Ј

Лука Николић рођен је у Београду 13.12.1993. године, где је и завршио основну школу и гимназију. На Филозофском факултету у Београду завршио је основне академске студије педагогије 2016., са просечном оценом 8,81 и мастер академске студије педагогије 2017. године, са просечном оценом 9.80. Мастер рад на тему „Медијска писменост средњошколаца“ одбранио је са оценом 10. Докторске студије педагогије уписао је 2018. године.

Од 2018. године је, у звањима истраживач-приправник и истраживач-сарадник, ангажован на Институту за педагогију и андрагогију Филозофског факултета. Од 2021. ангажован је као асистент за ужу научну област Дидактика са методиком, са 70% пуног радног времена у Центру за образовање наставника, док са 30% радног времена остаје ангажован као истраживач-сарадник на Институту за педагогију и андрагогију.

Лука Николић је положио све испите на докторским студијама педагогије (просечна оцена 9,83) и одбранио предлог теме докторске дисертације под називом „Професионална аутономија наставника и њихови ставови о аутономији ученика у настави“ (коментори: проф. др Александар Тадић и проф. др Милан Станчић).

Од почетка свог ангажмана на Филозофском факултету, осим у истраживачким активностима учествовао је и као докторанд ангажован у настави за више предмета на основним студијама педагогије и андрагогије, а од 2021. је ангажован као асистент на предметима које реализује Центар за образовање наставника (ЦОН): Основе педагогије са дидактиком (основне студије историје, историје уметности, филозофије, социологије, психологије и класичних наука), Основе педагошког образовања наставника, Интерактивна настава и Школска пракса 1 (мастер програм за образовање наставника), Интерактивна настава друштвено-хуманистичких предмета (мастер студије историје, историје уметности, филозофије, социологије и класичних наука), као и на предметима Увод у педагогију и Интерактивне методе у настави на основним студијама педагогије. Просечна оцена коју је остварио на студентским евалуацијама педагошког рада за различите предмете у претходне 3 године креће се од 4,71 до 4.91.

Учествује и у другим наставним и ваннаставним активностима Центра за образовање наставника. Међу активностима ЦОН-а у којима је активно учествовао су: учешће у организацији сусрета наставника поводом Међународног дана наставника 2022. и 2023. године, представљање ЦОН-а на отвореним вратима на Филозофском факултету, припрема материјала за сајт Филозофског факултета, учешће у тиму који ради на припреми елабората за самовредновање мастер програма за образовање наставника, као и у текућим административним и другим активностима које су бројне, будући да ЦОН нема запосленог секретара.

Од периода избора у звање асистента и даље је активно учествовао у текућим активностима Института за педагогију и андрагогију, укључујући активности на пројекту *Модели процењивања и стратегије унапређивања квалитета образовања у Србији* који је финансирало Министарство просвете и науке Републике Србије, рад у тимовима који су креирали предлоге пројеката за конкурсе Фонда за науку Републике Србије (*Програм за изврсне пројекте младих истраживача – ПРОМИС*, програм *Идеје* и програм *ПРОМИС 2*, у сарадњи са Институтом за педагошка истраживања). Као асистент у ЦОН-у ангажован је у међународном истраживачком пројекту [*WIIIDE*](https://nauka.f.bg.ac.rs/archives/1782) *– Инклузивни идентитети, интерсекционалност и различитост у образовању наставника*, у сарадњи са Универзитетом у Бечу и Универзитетом у Ослу. Овај пројекат реализује се током 2023-2024. и подржан је од стране Circle U алијансе. Координатор је тима у Србији у оквиру међународног пројекта [*Лабораторија друштвене промене* (Critical Change Labs](https://ars.electronica.art/criticalchangelab/en/)), чији је носилац Универзитет у Оулу (Финска), а подржан је од стране Европске Уније.

Од октобра 2018. године обавља функцију секретара часописа „Настава и васпитање“ у издаваштву Педагошког друштва Србије и Интитута за педагогију и андрагогију. Часопис је у том периоду напредовао у категоризацији од М51 до М23.

До сада је објавио 9 радова у научним часописима на научним скуповима. У периоду од избора у звање асистента објавио је један рад у међунродном научном часопису (М23), један рад у научном часопису националног карактера (М53), један рад на међународној (М33) и два рада на националним научним конференцијама (М63).

У истраживачким радовима, као и у изради докторске тезе, бави се питањима која повезују уже научне области Општа педагогија и Дидактика са методиком, што говори о томе да су истраживачка интересовања кандидата Луке Николића релевантна за садржаје наставних предмета који се реализују у Центру за образовање наставника.

Начин на који је обављао досадашње активности као асистент и као истраживач сведоче о његовој одговорности и посвећености послу за који је задужен, спремности да се прилагођава променама у контексту и потребама студената, те оспособљености за сараднички рад, а учешће у другим образовним и истраживачким активностима показује спремност да се ангажује и да учи и професионално се развија.

**На основу свега изнетог може се закључити да Лука Николић испуњава све услове предвиђене конкурсом и стога предлажемо Наставно-научном већу Филозофског факултета Универзитета у Београду да га изабере на радно место АСИСТЕНТА** **за ужу научну област Дидактика са методиком, са 70% пуног радног времена, на одређено време од три године, у Центру за образовање наставника.**

Београд, 23.05.2024. године

**Чланови комисије**

-------------------------------------------------

др Лидија Радуловић, ванредни професор,

Филозофски факултет Универзитета у Београду

---------------------------------------------------

др Милан Станчић, ванредни професор,

Филозофски факултет Универзитета у Београду

--------------------------------------------------

др Ивана Ђерић, виши научни сарадник,

Институт за педагошка истраживања у Београду