УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета од 22. фебруара 2024. године изабрани смо у Комисију за припрему реферата о кандидатима пријављеним на конкурс за избор у звање и радно место ванредног професора за ужу научну област КЛАСИЧНЕ НАУКЕ, на Одељењу за класичне науке Филозофског Факултета Универзитета у Београду, са пуним радним временом, на одређено време у трајању од пет година.

На основу анализе конкурсног материјала Комисија подноси Већу следећи

И З В Е Ш Т А Ј

На конкурс објављен у листу „Послови“ 6. марта 2024. године за избор у звање и радно место ванредног професора за ужу научну област КЛАСИЧНЕ НАУКЕ, на Одељењу за класичне науке Филозофског Факултета Универзитета у Београду, са пуним радним временом, на одређено време у трајању од пет година, јавио се један кандидат: др Драгана Димитријевић, ванредна професорка на Одељењу за класичне науке Филозофског факултета Универзитета у Београду.

Драгана Димитријевић рођена је 13. јануара 1977. године у Београду. Године 1995. завршила је Трећу београдску гимназију као носилац Вукове дипломе и исте године уписала је студије на Одељењу за класичне науке Филозофског факултета Универзитета у Београду. Као одличан студент била је стипендиста Министарства просвете Републике Србије 1996-1998. године. На Одељењу за класичне науке дипломирала је 2000. године са просечном оценом 9, 72 и проглашена је за најбољег дипломираног студента школске 2000/01. године на Филозофском факултету Универзитета у Београду. Октобра 2000. године уписала је постдипломске студије на Одељењу за класичне науке – латинистички смер. Маја 2006. године одбранила је магистарски рад под насловом *Преткласична римска књижевност у Цицероновим беседама 56-54. године*, под менторством проф. др Марјанце Пакиж, на Филозофском факултету Универзитета у Београду. Марта 2012. године одбранила је докторску дисертацију под насловом *Језик мира у Цицероновом беседништву*, под менторством проф. др Марјанце Пакиж, на Филозофском факултету Универзитета у Београду.

Од септембра 2000. до јуна 2001. године радила је као професор латинског језика у гимназији „Бранко Радичевић“ у Старој Пазови, а од септембра 2001. до фебруара 2002. године у Филолошкој гимназији у Београду. Од фебруара 2002. године запослена је на Одељењу за класичне науке Филозофског факултета Универзитета у Београду, најпре као асистент-приправник, од 2006. као асистент, од 2012. као доцент, а од 2019. године као ванредни професор.

Године 2004. добила је стипендију за истраживачки рад Министарства образовања и вера Републике Грчке, те је пет месеци школске 2004/05. године боравила у Атини. Од 2005. до 2008. године била је укључена у регионални међународни пројекат за усавршавање млађег универзитетског наставног кадра *Contextualizing Classics*, чији је главни организатор био Универзитет у Софији (Бугарска). Од 2011. до 2021. године била је сарадница на пројекту *Модернизација западног Балкана* (ев. број 177009), финансираном од стране Министарства просвете, науке и технолошког развоја Републике Србије, а од 2019. до 2021. године и сарадница на пројекту *Историја српске филозофије* (ев. број 179064), финансираном од стране истог Министарства.

Учествовала је на многим научним конференцијама од националног и међународног значаја, од којих овде издвајамо следеће: 2006. године на међународној конференцији *Contextualizing Classics I* на Универзитету у Софији, 2008. године на међународној конференцији *Античка драма* на Филозофском факултету Универзитета у Београду; 2009. године на *13. светском конгресу класичних филолога* (FIEC 2009) на Хумболт Универзитету у Берлину, и на међународној конференцији *Musarum semper amator* у спомен на проф. Димитра Бојаџијева на Универзитету у Софији; 2011. године на међународном научном скупу *Ancient Drama and Its Reception: National Cultural* *Perspectives* на Универзитету у Софији; 2014. године на међународној конференцији *Хуманизам: Култура или илузија? (Humanism: Culture or Illusion?)* на Филолошком факултету Универзитета у Београду; 2016. године на 23. Међународном конгресу византијских студија *Byzantium – A World of Changes***,** на конференцији *Античка драма* на Филолошком факултету Универзитета у Београду, као и на међународној конференцији *Studia Classica Anniversaria* на Филозофском факултету Универзитета у Скопљу;2017. године на међународној научној радионици *Pathe: The Language and Philosophy of Emotions* у Универзитетској библиотеци „Светозар Марковић“ у Београду, коју је организовала заједно са колегама са Филозофског факултета Универзитета у Београду, проф. др Љиљаном Раденовић и доц. др Илом Аккадом, на међународној конференцији *19th International Colloquium on Latin Linguistics* у Минхену, као и на конференцији *Милош Н. Ђурић: Класично наслеђе на размеђи традиционалног и модерног* на Филозофском факултету Универзитета у Београду; 2019. године на међународној конференцији *Paideia: The Language and Philosophy of Education* на Филозофском факултету Универзитета у Београду, коју је организовала заједно са колегама са Филозофског факултета, проф. др Љиљаном Раденовић и доц. др Илом Аккадом, и на националној конференцији *Постистина у савременом добу* на Филозофском факултету Универзитета у Београду; 2021. године на *Седмој националној* *конференцији византолога*; 2022. године на међународној конференцији *Појам зла и његове манифестације* у Требињу, на међународној конференцији *15th International Conference on Greek Linguistics* (онлајн) у организацији Филолошког факултета Универзитета у Београду, као и на националној конференцији *Аница Савић Ребац – хероина српске културе*, коју је организовала у Универзитетској библиотеци „Светозар Марковић“ у Београду; 2023. године на међународној конференцији *Објашњење и разумевање у филозофији и науци* у Српској академији наука и уметности.

Била је члан је уредништва часописа Одељења за класичне науке Филозофског факултета у Београду *Lucida intervalla*, од 2011. до 2021. године, а све до данас остала је и члан међународног електронског часописа за класичне студије *Systasis* ([www.systasis.org](http://www.systasis.org)).

Одржала је следећа предавања по позиву од последњег избора у звање: 23. априла 2021. године предавање под насловом „Носталгија и антиносталгија у Цицероновим делима“ на Правном факултету Универзитета у Београду (онлајн, via Zoom); 12. маја 2021. године предавање под насловом ‘Was Cicero a Misogynist?’ на Филозофском факултету Универзитета Коменски (Братислава, Словачка) – (онлајн, via Zoom); 24. фебруара 2023. предавање под насловом „Хелада и хеленске стазе Анице Савић Ребац“ на Филолошком факултету Универзитета у Београду (онлајн, via Zoom).

Децембра 2019. године стекла је сертификат за држање наставе на енглеском језику, после обуке која је одржана у Ректорату Универзитета у Београду, а који издаје Фондација Темпус, у оквиру иницијативе „Студирај у Србији“.

Априла 2023. године, била је председница комисије за полагање испита за лиценцу за наставнике који изводе наставу у школама за предмет *Латински језик*, при Министарству просвете, науке и технолошког развоја Републике Србије (измењено и допуњено решење број: 119-01-435/08-13).

Кандидаткиња има 22 године искуства у педагошком раду са студентима Одељења за класичне науке, Одељења за филозофију и Одељења за археологију. Од последњег избора у звање просечна оцена педагошког рада добијена у педагошким анкетама била је 4,4, с тим да се, уз један изузетак, креће од 4,67 до 5,00.

Са проф. др Љиљаном Раденовић са Одељења за филозофију осмислила је и држи два курса на постдипломском нивоу студија на Одељењу за филозофију, према акредитацији из 2021. године: 1) *Латинска* *филозофска лектира* (мастер студије), 2) *Латинска* *филозофска традиција* (докторске студије). Кандидаткиња је менторка докторанткиње Ане Шуменковић (број индекса 9К17-3) за израду докторске дисертације под насловом *Римска религија као аргументативно средство у Цицероновим беседама* (тема је одбрањена 4. 2. 2020. године, а председник комисије био је проф. др Александар Лома). Поред тога, од последњег избора у звање ванредног професора учествовала је као члан комисије у оцени и одбрани две докторске дисертације, као и неколико завршних и мастер радова.

Редовно учествује у раду различитих факултетских комисија: од 2021. године до данас Комисије за праћење и утврђивање квалитета наставе, била је члан одељењске комисије за акредитацију студијских програма 2021. године, а дуги низ година обавља дужност одељењског координатора промотивних активности Филозофског факултета Универзитета у Београду.

Од последњег избора у звање ванредног професора, октобра 2019. године, др Драгана Димитријевић уредила је два зборника, један у сарадњи са двоје колега, други самостално: коуредник је међународног зборника у издању Филозофског факултета Универзитета у Београду: Lj. Radenović, D. Dimitrijević, I. Akkad  (eds.), *Paideia: The Language and Philosophy of Education,* Belgrade: University of Belgrade – Faculty of Philosophy (ISBN-978-86-6427-253-7), 2023, те и уредница домаћег зборника: Д. Димитријевић (ур.), *Аница Савић Ребац – хероина српске културе*, Београд: Универзитетска библиотека „Светозар Марковић“, 2024.

Од последњег избора у звање др Драгана Димитријевић објавила је девет радова, од којих ћемо овде представити седам.

У раду ‘Latin Curricula, Attitudes and Achievement: An Empirical Investigation’ (Systasis – Special Edition 5, 2019, pp. 27-42) кандидаткиња излаже резултате свог емпиријског истраживања које је спроведено у Првој нишкој гимназији „Стеван Сремац“ јуна 2016. године, са почетном хипотезом да су у учењу и настави латинског језика курикулуми, ученички ставови и постигнућа у извесној корелацији. Применом квантитативних и квалитативних метода, испитано је шест група ученика, укупно њих 146, тако што су им подељени упитници. Истраживање је показало директну везу између обима и структуре градива, с једне, и ученичких ставова и постигнућа, с друге стране. Наиме, ученици који су имали мање згуснут курикулум, са мање обавезних граматичких партија, исказали су позитивнији став и веће постигнуће у учењу и настави латинског језика. Овај рад представља значајан допринос методици наставе класичних језика, али и методици страних језика уопште, будући да потцртава значај курикулума у целом процесу наставе и учења страног језика, старог и/или савременог.

Рад „Da li su se Rimljani u predizbornim kampanjama služili postistinom?“ (*Filozofske studije* 35, 2019, str. 69-78) бави се питањем да ли се трагови савременог друштвеног феномена који је језички формулисан као *постистина* могу уочити и у I веку пре нове ере у старом Риму. Ослонивши се на стару и данас ревалоризовану идеју да се римска цивилизација може посматрати као далеки почетак западне цивилизације, Драгана Димитријевић истражила је релевантне писане изворе (писма Марка Тулија Цицерона и спис *Commentariolum petitionis*, чије је ауторство несигурно), те показала да се у политичком понашању старих Римљана пред сам крај Републике могу уочити елементи који имају извесне подударности са савременим појмом *постистине*.

Рад „Закони Дванаест таблица у Цицероновом филозофском дијалогу *О законима*“, у оквиру зборника *Nomophylax: Зборник радова у част Срђана Шаркића* (2020, стр. 53-65), бави се преплитањем правничког и филозофског дискурса у Цицероновом филозофском дијалогу *О законима*, те значајем римске правне традиције како у оквиру Цицероновог опуса, тако и у јавном животу у старом Риму I века пре нове ере. С обзиром на важну аргументативну функцију Закона Дванаест таблица у Цицероновом дијалогу *О законима*, кандидаткиња закључује да се и на овом примеру изнова показује како Цицероновим филозофским делима треба приступити и као према тековинама римске културе, а не искључиво као према далеким одјецима хеленске филозофске традиције.

У раду ‘St. Monica as Participant in St. Augustine’s Philosophical Companionship: A Woman’s Voice’ (*Women in Times of Crisis*, 2021, pp. 49-61) Драгана Димитријевић прво испитује да ли је Августинова мајка Моника уопште учествовала у духовно-филозофским разговорима Августиновог кружока. Изневши одређене аргументе у прилог тези да је Св. Моника заиста била активна учесница, кандидаткиња предлаже да се концепт *филозофско-контемплативног кружока* (philosophical-contemplative companionship), позајмљен из нове форме филозофске праксе, може применити на начин како су вођени први Августинови дијалози, те и на Моникино учешће у њима.

Рад „Pitanje zla u filozofiji i teološkoj antropologiji Ksenije Atanasijević“ (*Theoria* 66.2, 2023, str. 169-177) бави се занемареним аспектом филозофске мисли Ксеније Атанасијевић – њеном теолошко-антрополошком компонентом. Кандидаткиња најпре даје појмовно и терминолошко одређење синтагме *теолошка антропологија*, па потом предлаже да Атанасијевићеву ваља сматрати и теолошко-антрополошким мислиоцем. Напослетку, дату хипотезу кандидаткиња испитује тако што детаљно истражује како је Ксенија Атанасијевић приступила појму зла. Драгана Димитријевић закључује да се филозофкиња готово током целе своје каријере бавила проблемом зла, те да кључ за тумачење и разумевање њеног одговора на дати проблем лежи у теолошко-антрополошкој сфери.

У раду ‘Cicero’s Educational *Exempla*: Pieces of Cicero’s Unwritten History of Rome or the Externalization of His Nostalgia?’(*Paideia: The Language and Philosophy of Education,* 2023, pp. 81-93) Драгана Димитријевић истражује праву природу и мотивацију употребе примера (*exempla*) у Цицероновим делима. Прво, кандидаткиња показује да је Цицерон имао намеру да напише историју Рима, те да је о томе често разговарао са својим најбољим пријатељем Титом Помпонијем Атиком. Потом, доводећи у везу Цицероново осећање носталгије са његовим историографским плановима, Димитријевићева пружа аргументе за тезу да су Цицеронови историјски примери (*exempla*) били први изданци његовог, по свему судећи, неоствареног историографског пројекта, који је био мотивисан како ауторовим интересовањем за римску историју, тако и његовим дубоким осећањем носталгије.

Рад „*Ерос*, *Филиа* и *Хармониа* Анице Савић Ребац“ (*Аница Савић Ребац – хероина српске културе*, 2024, стр. 7-33) посвећен је проучавању Аничине целоживотне посвећености хеленском духу, у којем посебно место заузимају *Ерос*, *Филиа* и *Хармониа*. Аничини родитељи, Јулијана и Милан Савић, обасипали су своју ћерку нежношћу и пажњом, те је од најранијег доба осећала да у њиховом дому владају *Филиа* и *Хармониа*. Касније, када је почела градити односе ван родитељског дома, над њом је увек бдео *Ерос*, усмеравајући је ка судбинском сусрету са Хасаном Репцем, од којег се све до његове смрти није растала. Кандидаткиња закључује да је својим животом и делом Аница Савић Ребац показала како су за њу етичко, естетско и интелектуално једна, неодвојива целина, те да њена објављена и необјављена заоставштина и данас завређује пажњу истраживача.

Имајући у виду досадашње резултате др Драгане Димитријевић у научноистраживачком и наставном раду предлажемо Изборном већу Филозофског факултета Универзитета у Београду да др Драгану Димитријевић поново изабере у звањеванредног професора за ужу научну област КЛАСИЧНЕ НАУКЕ.

У Београду, 22. маја 2024.

КОМИСИЈА

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Дарко Тодоровић,

редовни професор Филозофског факултета

Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Гордан Маричић,

редовни професор Филозофског факултета

Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Александар Лома,

редовни професор Филозофског факултета

Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Проф. др Ненад Ристовић,

редовни професор Филозофског факултета

Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Весна Димовска,

редовни професор Филозофског факултета

Универзитета у Скопљу